Ons kuier by die KapélMeester #1 – Stories uit Rondebosch
Posted on April 19, 2017 April 21, 2017 by johminna
Ons kuier by die KapélMeester #1
Die Karoo is groot – Baie groot. Ietwat groter as Duitsland – en in ons ou Landjie strek dit oor vier Provinsies ( of is dit deserdae Streke genaamd?).
En om dit meer verstaanbaar te maak vir Jan en Alleman het die mense ( dalk dié op die Bus – of andersins die Hooggeleerdes ) hierdie moerse stuk grond opgedeel in areas/streke – noem dit wat wat jy wil.
Eerstens is daar die Groot Karoo – Dis nou die deel Noord van die Swartberge – en dan ten Suide daarvan die Klein Karoo.
En dan gaan ons verder en deel dit op in in meer spesifieke areas : Soos bv Die Koup, of die Moordenaars Karoo. En dan is daar rondom Beaufort Wes die Vlakte Karoo. Naby Calvinia ( genoem na daai bewaker van ons sedes en norme Johannes Calvyn ) die Hantam Karoo.
En dan is daar die Tankwa Karoo – daardie area tussen Ceres en Calvinia – na bewering die droogste deel van die Karoo.
En dis waarheen ons op pad was die afgelope Paasnaweek. Want Broer Bertus het n paar jaar gelede vir hom n lappie grond in die Tankwa gekoop – net so oor die 100km Noord van Ceres op die Ceres – Calvinia grondpad. Daai langste reguit grondpad in ons Land – wat berug is vir sy veeltal papwiele – ons noem dit sommer die Wit Pad weens die wit oppervlak en enerslykende stofstrepe wat die hordes 4×4 Voertuie opskop.
Ons verkies egter om links te kap in Ceres en via Prins Alfred se Hamlet ( ek sien die Woordeboek noem dit heel tereg n Klein Dorpie – maar ook n Gehuggie. Ek wonder wat Prins Alfred sou sê van sy nalatenskap in “sunny South Africa?).
Vandaar oor die Gydo Pas ( en wat n pragtige terugblik oor die Ceres Vallei!).
Insetsel : Hier wil ek n Foto gesit het van die terugblik op die gesegde Vallei – maar ek sukkel om dit reg te kry😫. Ek sit dit dus in n collagé aan die begin – maar hopelik “next time!” Kry ek dit reg.
En dan by nog n kleiner Gehuggie genaamd Op die Berg draai ons regs en ry ons oor die Katbakkiespas om die aansluiting te maak met die voormelde Witpad.
En soos ons die laaste hoogte oorgaan en afdaal na die vlakte sien ons die stofstrepe – en ons weet : dis die WitPad – en die ikoniese Tankwa Padstal is binne bereik!
Bertus en Carin wag ons in by die Padstal – en oor n Mout Bruisdrankie vertel Bertus dat met hul aankoms loop hul Jan Bitterbos Nawater raak. Hy het met sy Donkiekar daar opgeruk om net gou n paar “giffies” weg te slaan met die oog op die Langnaweek.
En hy groet Bertus as volg : Môre Meneer – Geseënde Yster.
( Dit is darem na alles die begin van die Paasnaweek – oftewel “Easter?!”).
Die son begin egter spoedig water trek – en ek raak kriewelrig want die eerste aand is my en Marinda se Kookbeurt – en Klein Kapél is nog bykans 30km en 5 plaashekke vêr.
En so Sleep ons laatmiddag in op Klein Kapél se werf – n stukkie Tankwa hemel tussen die plase NuweFontein en GrootKapél ( en g’n wonder dan hoekom Broer Bertus se epos naam gevolglik die KapélMeester is nie ).
En die wydte en die stilte is betowerend.
NS In die volgende Episode maak ons nader kennis met Vrystaat en Kleintjie-Meis en bak ons Skaapkop in die oond.
Geniet intussen die Foto’s wat ek soos n goeie Sosatie tussenin wou plaas – maar weens tegniese onvermoë moet julle dit nou maar teug en geniet soos n na Ete Likeurtjie.
Groete uit Rondebosch.
Previous Article Nou waarom wil jy Blog Johannes?
Next Article Kuier by die KapélMeester #2
2 thoughts on “Ons kuier by die KapélMeester #1”
Ag dit is sooo lekker om jou te lees!! Ek mag ook net dalk soos hul se pen op papier sit, maar sien uit na die opvolg! X
Ek ken jou Kapelmeester se grond en omtes.